ประกาศกระทรวงมหาดไทย

เรื่อง การอนุญาตให้คนต่างด้าวอยู่ในราชอาณาจักรเป็นกรณีพิเศษ และการยกเว้นข้อห้ามมิให้

คนต่างด้าวเข้ามาในราชอาณาจักรเป็นการเฉพาะ สําหรับคนต่างด้าวสัญชาติเมียนมาร์ ลาว และกัมพูชา

ตามมติคณะรัฐมนตรีเมื่อวันที่ 25 มีนาคม พ.ศ. 2557

-----------------------------------------------------------

          อาศัยอํานาจตามความในมาตรา 17 แห่งพระราชบัญญัติคนเข้าเมือง พ.ศ. 2522 รัฐมนตรีว่าการกระทรวงมหาดไทยโดยอนุมัติของคณะรัฐมนตรีเมื่อวันที่ 25 มีนาคม พ.ศ. 2557 ออกประกาศไว้ ดังต่อไปนี้


ข้อ ๑ คนต่างด้าวตามประกาศนี้ หมายถึง คนต่างด้าวสัญชาติเมียนมาร์ ลาว และกัมพูชาตามประกาศกระทรวงมหาดไทย เรื่อง การยกเว้นข้อห้ามมิให้คนต่างด้าวเข้ามาในราชอาณาจักรเป็นการเฉพาะสําหรับคนต่างด้าวสัญชาติพม่า ลงวันที่ 18 พฤษภาคม พ.ศ. 2552 ประกาศกระทรวงมหาดไทย เรื่อง การยกเว้นข้อห้ามมิให้คนต่างด้าวเข้ามาในราชอาณาจักรเป็นการเฉพาะสําหรับคนต่างด้าวสัญชาติพม่า (ตามมติคณะรัฐมนตรีเมื่อวันที่ 19 มกราคม พ.ศ. 2553) ลงวันที่ 26 กุมภาพันธ์ พ.ศ. 2553 หรือประกาศกระทรวงมหาดไทย เรื่อง การยกเว้นข้อห้ามมิให้คนต่างด้าวเข้ามาในราชอาณาจักรเป็นการเฉพาะสําหรับคนต่างด้าวสัญชาติลาว และกัมพูชา (ตามมติคณะรัฐมนตรีเมื่อวันที่ 19 มกราคม พ.ศ. 2553) ลงวันที่ 26 กุมภาพันธ์ พ.ศ. 2553 ที่ได้ดําเนินการพิสูจน์สัญชาติแล้ว และถือหนังสือเดินทางหรือเอกสารใช้แทนหนังสือเดินทางที่ยังมีอายุเหลืออยู่ ดังนี้

          (1) อยู่ในราชอาณาจักรจะครบกําหนดระยะเวลาที่อนุญาตให้จ้างงาน 4 ปี ภายในวันที่ 21 กันยายน พ.ศ. 2557 หรือ

          (2) ครบกําหนดระยะเวลา 4 ปี ที่พนักงานเจ้าหน้าที่ตรวจคนเข้าเมืองประทับตรา ให้คนต่างด้าวอยู่เพื่อการทํางาน และอยู่ในราชอาณาจักรเกินระยะเวลาที่ได้รับอนุญาต


ข้อ ๒ คนต่างด้าวตามข้อ 1 ที่ประสงค์จะได้รับอนุญาตให้อยู่ในราชอาณาจักรเป็นกรณีพิเศษ และได้รับการยกเว้นข้อห้ามมิให้เข้ามาในราชอาณาจักรเป็นการเฉพาะตามประกาศนี้ ให้ดําเนินการขอรับการตรวจลงตราและประทับตราอนุญาตให้อยู่ในราชอาณาจักรต่อพนักงานเจ้าหน้าที่ตรวจคนเข้าเมือง และยื่นขอรับใบอนุญาตทํางานต่อเจ้าหน้าที่ของกรมการจัดหางาน ตามขั้นตอนและสถานที่ที่กรมการจัดหางานกําหนด นับแต่ประกาศฉบับนี้ใช้บังคับถึงวันที่ 21 กันยายน พ.ศ. 2557

          คนต่างด้าวผู้ใดที่นายจ้างได้ยื่นแบบคําร้องขอจ้างแรงงานต่างด้าว บัญชีรายชื่อแรงงานต่างด้าว และเอกสารต่าง ๆ ไว้กับกรมการจัดหางานก่อนประกาศนี้ใช้บังคับ ให้ถือว่าได้ยื่นโดยชอบตามวรรคหนึ่งแล้ว


ข้อ ๓ ให้นายจ้างของคนต่างด้าวตามข้อ 2 นําเอกสารที่อธิบดีกรมการจัดหางานรับรองแล้วเป็นหลักฐานในการนําคนต่างด้าวไปดําเนินการขอรับการตรวจลงตราและประทับตราอนุญาตให้อยู่ในราชอาณาจักร

          ให้พนักงานเจ้าหน้าที่ตรวจคนเข้าเมือง ตรวจลงตราประเภทคนอยู่ชั่วคราวให้แก่คนต่างด้าวและประทับตราอนุญาตให้คนต่างด้าวอยู่ในราชอาณาจักรตามระยะเวลาของหนังสือเดินทางหรือเอกสารใช้แทนหนังสือเดินทางที่เหลืออยู่ แต่ต้องไม่เกินวันที่ 21 กันยายน พ.ศ. 2559


ข้อ ๔ มิให้นําบทบัญญัติตามมาตรา 12 (3) และมาตรา 54 แห่งพระราชบัญญัติคนเข้าเมือง พ.ศ. 2522 มาใช้บังคับแก่คนต่างด้าวตามข้อ 1 ที่ได้ดําเนินการตามหลักเกณฑ์และเงื่อนไขของประกาศนี้แล้ว


ข้อ ๕ สิทธิของคนต่างด้าวซึ่งได้รับอนุญาตให้อยู่ในราชอาณาจักรเป็นการชั่วคราว ตามข้อ 3 เป็นอันสิ้นสุดลงเมื่อเดินทางออกไปนอกราชอาณาจักร เว้นแต่มีหนังสือรับรองการจ้างงานต่อไปจากนายจ้าง และได้แจ้งต่อพนักงานเจ้าหน้าที่ก่อนเดินทางออกนอกราชอาณาจักร และเดินทางกลับเข้ามาอีกภายในระยะเวลาที่ได้รับอนุญาตให้อยู่ในราชอาณาจักร

          ทั้งนี้ ตั้งแต่วันที่ 26 มีนาคม พ.ศ. 2557 เป็นต้นไป


ผู้มีอํานาจลงนาม - ประกาศ ณ วันที่ 14 พฤษภาคม พ.ศ. 2557

 

จารุพงศ์  เรืองสุวรรณ

รัฐมนตรีว่าการกระทรวงมหาดไทย